Narod na Kosovu nikada nije tražio spajanje sa Albanijom
Tokom posljednijh 25 godina narod na Kosovu nikada nije tražio spajanje sa Albanijom- borili su se, ginuli, glasali za nezavisno Kosovo
Albanski premijer,je danas, obraćajući se evropskim parlamentarcima, naglasio da on poštuje i prihvata "volju i san" kosovskih Albanaca da Kosovo postane nezavisno. To je po njemu najbolje rješenje, koje isključuje dijeljenje Kosova izmedju Srbije i Albanije, jer, tvrdi albanski premijer, Priština želi da se pridruži Briselu a ne Tirani. Današnja razmjena gledišta o aktuelnim zbivanjima u Albaniji i regionu izmedju albanskog premijera Sali Berishe i članova Komiteta za spoljne poslove Evropskog parlamenta ukazala je na ključne ciljeve gosta iz Tirane - on je uvjeren da je integracija sa EU za Albaniju "najveći projekat 21. vijeka". Njegova vlada je posvećena reformama i bilježi rezultate, uključujući i borbu protiv organizovanog kriminala i korupcije, prema kojoj, tvrdi Berisha, nemaju tolerancije. Za Albaniju premijer te zemlje traži od Evrope i njenih parlamentaraca snažniji angažman na izmjeni viznog režima, smatrajući da bi se cijeli region trebao brže približavati Uniji. Nakon što je nedavno posjetio Kosovo, albanski premijer prenosi utiske o napretku koji je tamo zapazio: "Što se tiče Kosova, vjerujem da je učinjen enorman progres- tamošnje institucije imaju veoma visoke standarde. Naravno da se moraju još graditi, ali nastale su uz pomoć najboljih medjunarodnih ekspertiza. Što se tiče našeg opredjeljenja, nastojimo da se tamo u potpunosti poštuju ljudska i manjinska prava, posebno prava srpske manjine". Upitan zašto je po njemu, medju mogućim rješenjima kosovske budućosti, neprihvatljiva njegova podjela i pridruženje dijelova Albaniji, odnosno, Srbiji, premijer Berisha kaže: "Prije svega, protivim se iz razloga što Priština misli, sva mišljenja tamo su da se pridruže Briselu a ne Tirani. To je velika zasluga Ibrahima Rugove. Stotinu godina dugo već postoje dvije različite albanske stvarnosti- Tirana i Priština. Tokom posljednijh 25 godina narod na Kosovu nikada nije tražio spajanje sa Albanijom- borili su se, ginuli, glasali za nezavisno Kosovo. Ja moram da poštujem njihov san, moram da poštujem njihov izbor. Mislim da su tu pretenzije Srbije pogrešne- za sve ove godine u politici sam vidio mnogo različitih mapa i projekata i mislim da je Balkan tako komplikovan da sadašnje stanje sa mapama treba da bude prihvaćeno od strane svih. Koliko Srba živi na Kosovu? Osam procenata? Kako da prihvatim da 92 procenta većinskog stanovništva nije u stanju da osigura sva prava manjini od 8 procenata? U svakom slučaju, cijepanje Kosova nije opcija". Premijer Albanije u izjavi za Glas Amerike ne ostavlja prostora za sumnju da je jedini odgovor na kosovsko pitanje nezavisnost: "Definitivno, to je jedino rješenje koje će donijeti mir i stabilnost. Bio sam tamo i pronašao tamo jasnu evropsku viziju. Zatekao sam i visok nivo implementacije standarda. Nevjerujem da postoji neka zemlja ili region gdje su se investicije medjunarodne zajednice tako isplatile kao na Kosovu". Može li se očekivati da će, po ugledu na Kosovo, i RS krenuti putem nezavisnosti? "Nema nikakavog poredjenja izmedju njih - zato što je RS pod sasvim drugim sporazumom i dio je bh republike. Sa druge strane, Kosovo je bilo samo srce balkanskih kriza".